Predkladacia správa

Návrh zákona o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) sa predkladá na základe Plánu legislatívnych úloh vlády Slovenskej republiky na rok 2005.

Návrh zákona upravuje právne vzťahy, ktoré vznikajú pri poskytovaní služieb v oblasti súkromnej bezpečnosti, ktoré sú v súčasnosti upravené zákonom č. 379/1997 Z. z. o prevádzkovaní súkromných bezpečnostných služieb a podobných činností, o zmene a doplnení zákona č.455/1991 Zb. o živnostenskom podnikaní (živnostenský zákon) v znení neskorších predpisov a o doplnení zákona č.65/1965 Zb. Zákonníka práce v znení neskorších predpisov (zákon o súkromných bezpečnostných službách) v znení neskorších predpisov. I keď inštitúty v zakotvené v cit. zákone sa v praxi  osvedčili, sedemročná praktická aplikácia zákona poukázala  aj na niektoré nedostatky, na ktoré sa musí reagovať komplexnou právnou úpravou.

Návrh zákona má ambíciu skvalitniť služby v oblasti poskytovania súkromnej bezpečnosti, ktorú člení na bezpečnostnú službu, poskytovanú súkromnými bezpečnostnými službami a technickú službu na ochranu majetku a osôb. Z doterajšej strážnej služby a detektívnej služby vyníma ako samostatný druh bezpečnostnej služby odbornú prípravu a poradenstvo strážnej službe a detektívnej službe. Osobám poskytujúcim túto službu novo predpisuje podmienky, ktoré musia splniť, a to nielen  z hľadiska odbornej spôsobilosti, najmä vzdelania, ale i z hľadiska bezúhonnosti a spoľahlivosti.

Návrh zákona novo upravuje i poskytovanie technickej služby a podriaďuje poskytovanie tejto služby pod režim tohto zákona.  Tak sa pri povoľovaní, kontrole a výkone technickej služby odstraňuje doterajšia dvojkoľajnosť, pretože technická služba bola súčasne podriadená pod režim zákona o súkromných bezpečnostných službách a aj pod režim živnostenského zákona.

Cieľom návrhu zákona je zohľadniť osobitosti poskytovania služieb v oblasti súkromnej bezpečnosti a prispieť k ich skvalitneniu tým, že sprísňuje požiadavky na odbornú úroveň (odbornú spôsobilosť a vzdelanie) nielen prevádzkovateľov týchto služieb, ale i osôb poverených výkonom fyzickej ochrany, pátrania, odbornej prípravy a poradenstva. Návrh zákona súčasne zakotvuje morálne kritéria (prostredníctvom inštitútov bezúhonnosti                       a spoľahlivosti) zohľadňujúc predovšetkým to, že ide o špecifický druh podnikania, pri ktorom osoby vybavené vecnými bezpečnostnými prostriedkami by mohli nežiadúco zasahovať                do práv a slobôd iných. V tomto smere návrh zákona plní i preventívnu funkciu. Na druhej strane sa na účely zákona osobitne upravuje štátny dozor a kontrola, ktoré by mali tiež prispieť k naplneniu účelu zákona.

Na zabezpečenie realizácie zákona je potrebné novelizovať aj živnostenský zákon a zákon o správnych poplatkoch.

Návrh zákona  nemá  finančný,  ekonomický a environmentálny  vplyv,  ani   vplyv  na zamestnanosť. Podnikatelia prevádzkujúci súkromnú bezpečnosť budú musieť prispôsobiť právne pomery novej právnej úprave v období podľa prechodných ustanovení. 

        
		Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

	     Súčasťou materiálu je aj návrh vykonávacej vyhlášky. Jej konečné znenie bude vypracované a prílohy doplnené až po schválení návrhu zákona. 

Návrh zákona bol predmetom medzirezortného pripomienkového konania. Vyhodnotenie medzirezortného pripomienkového konania je súčasťou predkladaného návrhu.		
Návrh zákona bol prerokovaný 19. apríla 2005 v Legislatívnej rade vlády Slovenskej republiky a je upravený v intenciách jej záverov.